શ્રીનગરઃ જમ્મુ કાશ્મીર સરકારના ત્રણ વર્ષના શાસનમાં રાજકીય મતભેદો અને સુરક્ષાની કથળેલી સ્થિતિ વચ્ચે ભાજપે મહેબૂબા મુફતીની પીપલ્સ ડેમોક્રેટિક પાર્ટી (પીપીપી)ને આપેલું સમર્થન પાછું લઈ લેતાં રાજ્યપાલ શાસનને મંજૂરી આપવામાં આવી છે. ભાજપ-પીડીપીનું ગઠબંધન તૂટી ગયું છે. બુધવારથી સત્તાવાર રીતે રાજ્યમાં રાજ્યપાલ શાસન લાગુ કરવામાં આવ્યું છે. આથી સંપૂર્ણ સત્તા રાજ્યપાલ એન. એન. વોરાના હાથમાં આવી છે. એક દાયકામાં આ ચોથી વાર બન્યું છે, જેમાં રાજ્યમાં રાજ્યપાલ શાસન લાગું કરાયું હોય. ગૃહમંત્રાલયના એક પ્રવક્તાએ કહ્યું હતું કે રાષ્ટ્રપતિએ જમ્મુ કાશમીરમાં તાત્કાલિક અસરથી રાજ્યપાલ શાસન લગાવવાની મંજૂરી આપી છે. 2008થી વોરાના કાર્યકાળમાં ચોથી વાર રાજ્યમાં રાજ્યપાલ શાસન લાગુ કરાયું છે.